Janga la ukimwi

UGONJWA WA UKIMWI 
Ukimwi ni ugonjwa unaotukodolea macho na kututanulia kinywa mithili ya mamba tayari kutumeza wazimawazima. Jina ukimwi ni ufupisho wa upungufu wakinga mwilini ambao husababishwa na virusi vya ukimwi. Virusi hivi hushambulia chembe chembe nyeupe za damu na kumfanya mhasiriwa kuambukizwa maradhi ainati. 
Wasemavyo wahenga ni kuwa simbiko halisimbuki ila kwa misukosuko. Ugonjwa huu huenea kwa njia ainati. Ilivyo shahiri ni kushiriki ngono na mhasiri wa bila kutumia kinga. Aidha, kutumia vifaa vya kupujua ngozi kama vile nyembe au sindano na mhasiriwa au kuongezwa damu yenye virusi. 
Mtoto anapozaliwa na mama mwenye virusi vya ukimwi. Vilevile yuko katika hatari ya kuambukizwa maradhi haya ikiwa damu ya mama itachanganyikana na ile ya mwana. Isitoshe, mtoto akinyonyeshwa na mama mwenye ukimwi anaweza kuambukiwa ugonjwa huu. Kweli mtego wa panya huingia waliomo na wasikuwemo. 
Mbali na hayo, jinamizi hili linatisha kutuangamiza. Lina madhara chungu nzima si kwa mhasiriwa, si kwa jamii , si kwa taifa kwa jumla. Daima anayeugua maradhi haya hukumbwa na nyondenyonde zisizoisha na kumfanya afunge safari zisizokoma kuenda matibabuni. Tujuavyo hakuna msiba usiokuwa na mwenziwe. Jambo hili laweza kumfilisi mhasiriwa au kumfanya apigwe kalamu kazini. 
Isitoshe, ugonjwa wa ukimwi huleta janaa. Wanaougua huona soni na hivyo basi hujitenga au hutengwa na wenzao wasemavyo wahenga kuwa vyako ni vyako na wenzako vikikupata ni vyako. Aidha, baadhi ya watu huwatenga wanaougua ugonjwa huu mara tu wagunduapo kuwa wanaugua maradhi haya yasiyo sikia dawa wala kafara. Je, hu ni utu? Licha ya hayo, gharama ya maisha hupanda maadamu mhasiriwa huhitaji kununua au kununuliwa dawa za kupunguza makali ya ukimwi na vyakula vyenye lishe bora. Na asipofanya hivyo ni rahisi kurudisha nyusi kwa mwenyewe.
Isitoshe, mgonjwa anaweza kuwa mzigo kwa jamaa na hata jamii kwa sababu wakati mwingine inabidi ategemee wengine kutimiza mahitaji yake ya kimsingi. Mgonjwa anapozidiwa huhitaji kutunzwa mithili ya mkembe. Naam, mla nawe hafi nawe ila mzaliwa nawe.